Komisjoni direktiiv 2003/100/EÜ,

31. oktoober 2003,

millega muudetakse Euroopa Parlamendi ja nõukogu direktiivi 2002/32/EÜ I lisa ebasoovitavate ainete kohta loomasöödas

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 7. mai 2002. aasta direktiivi 2002/32/EÜ ebasoovitavate ainete kohta loomasöödas, [1] muudetud komisjoni direktiiviga 2003/57/EÜ, [2] eelkõige selle artikli 8 lõiget 1,

ning arvestades järgmist:

(1) Direktiivis 2002/32/EÜ sätestatakse, et on keelatud kasutada loomasöödaks ettenähtud tooteid, milles leiduvate ebasoovitavate ainete tase ületab direktiivi I lisas sätestatud piirnorme.

(2) Direktiivi 2002/32/EÜ vastuvõtmisel teatati, et I lisa sätted vaadatakse läbi ajakohastatud teaduslike riskihinnangute alusel ning et loomasöödaks ettenähtud saastunud mittevastavate toodete mis tahes lahjendamine on keelatud.

(3) Söötade teaduskomiteel (SCAN) paluti vastavalt viivitamata esitada ajakohastatud teaduslikud riskihinnangud. SCAN võttis 20. veebruaril 2003 vastu arvamuse ebasoovitavate ainete kohta loomasöödas, mida ajakohastati 25. aprillil 2003. See arvamus annab täieliku ülevaate võimalikest ohtudest loomade ja inimeste tervisele loomasöödas esinevate erinevate ebasoovitavate ainete tõttu.

(4) SCAN tunnistas sellele vaatamata, et on vaja täiendavaid üksikasjalikke riskihinnanguid selleks, et oleks võimalik otsuse 2002/32/EÜ I lisa täielikult läbi vaadata. 2003. aasta maist alates võttis Euroopa Toiduohutusamet (EFSA) Euroopa Komisjonilt üle vastutuse loomasööda ja toidu ohutuse teadusliku hindamise küsimustes. EFSA paluti teha need üksikasjalikud riskihinnangud.

(5) Vahepeal on osutatud sellele, et mõnede hädavajalike ja väärtuslike söödamaterjalidega varustamist võib ohustada see, et ebasoovitava aine kogus mõnedes söödamaterjalides normaalse saastefooni tõttu läheneb või ületab direktiivi 2002/32/EÜ I lisas sätestatud piirnorme. Samuti on mõnedes lisa sätetes leitud omavahelisi vasturääkivusi.

(6) Lisa tuleks seepärast ajutiselt muuta kuni üksikasjalike teaduslike riskihinnanguteni, et säilitada inimeste ja loomade tervise ja keskkonnakaitse kõrge tase.

(7) Pidades silmas inimeste ja loomade tervise ja keskkonnakaitse kõrge taseme säilitamist tunnistatakse, et kui söödamaterjale söödetakse loomadele otse või kui kasutatakse täiendsöötasid, ei tohiks nende kasutamisel päevaratsioonis loom tarbida rohkem ebasoovitavat ainet kui vastavad tarbimise piirnormid ainult täissöötade kasutamise korral päevaratsioonis.

(8) SCAN kinnitab, et arseeni orgaanilised vormid on piiratud mürgisusega. Arseeni kogusisalduse kindlaksmääramine söödas ei pruugi seetõttu alati täpselt peegeldada anorgaanilistest vormidest tulenevat riski. Arseeni orgaanilisi ja anorgaanilisi vorme on siiski võimalik eristada ainult kompleksse analüüsimeetodiga, mis ei ole ametlike kontrollimiste raames kergesti rakendatav. Seepärast on sobiv, et piirnormides viidatakse arseeni kogusisaldusele koos täiendava võimalusega nõuda üksikasjalikumat analüüsi, eriti Hizikia fusiforme esinemise korral. Arseeni kogusisalduse kindlaksmääramise ühenduse meetodi puudumise tõttu tuleb tõendada kasutatud proovide töötlusmeetodi ja analüüsimeetodi rahuldav toimimist, kasutades sertifitseeritud etalonmaterjale, mis sisaldavad olulise osa orgaanilises vormis arseeni.

(9) Tuleb samuti arvesse võtta fakti, et enam kui 95 % merest pärit söödamaterjalides leiduvast arseenist esineb vähem toksilistes orgaanilistes vormides, ning hiljutisi arenguid kalasööda koostises, kus kasutatakse suuremal määral kalaõli ja kalajahu.

(10) Praegused arseeni, plii ja fluori piirnormid mõnedes mineraalsöödamaterjalides ei peegelda praegusi normaalseid saastefoone. Arvestades kõnesolevate ebasoovitavate ainete madalat biosaadavust mineraalsöötades tuleb tagada, et neid olulisi ja väärtuslikke söödamaterjale oleks võimalik tarnida ilma loomade ja inimeste tervist ning keskkonda ohtu seadmata.

(11) Aflatoksiin B1 on genotoksiline kantserogeen, mille esinemist piimas tuvastatakse tema ainevahetuse saaduse aflatoksiin M1 järgi. Rahvatervise kaitse eesmärgil peavad aflatoksiini piirnormid olema võimalikult madalad. Nõuetekohaste käsitsemis- ja kuivatamistoimingute abil on võimalik hoida erinevate söödamaterjalide aflatoksiinisisaldus madalal ning eksisteerivad tõhusad saaste likvideerimise toimingud aflatoksiin B1 tasemete vähendamiseks. Kõikidele söödamaterjalidele tuleks kohaldada samu aflatoksiin B1 piirnorme.

(12) Terved puuvillaseemned sisaldavad loodusliku komponendina suurel määral vaba gossüpoli. Seepärast on asjakohane tervetes puuvillaseemnetes esinevale vabale gossüpolile kehtestada spetsiifilised piirnormid.

(13) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 2002/32/EÜ I lisa muudetakse vastavalt käesoleva direktiivi lisale.

Artikkel 2

1. Liikmesriigid jõustavad käesoleva direktiivi järgimiseks vajalikud õigusnormid hiljemalt 12 kuu jooksul alates direktiivi jõustumisest. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 3

Käesolev direktiiv jõustub 20. päeval pärast selle avaldamist Euroopa Liidu Teatajas.

Artikkel 4

Käesolev direktiiv on adresseeritud liikmesriikidele.

Brüssel, 31. oktoober 2003

Komisjoni nimel

komisjoni liige

David Byrne

[1] EÜT L 140, 30.5.2002, lk 10.

[2] EÜT L 151, 19.6.2003, lk 38.

--------------------------------------------------

LISA

Otsuse 2002/32/EÜ I lisa muudetakse järgmiselt.

1. Punktid 1, 2 ja 3 asendatakse järgmisega:

"Ebasoovitavad ained | Loomasöödaks ettenähtud tooted | Maksimumsisaldus mg/kg (ppm) 12 % niiskusesisaldusega sööda puhul |

(1) | (2) | (3) |

1.Arseen | Söödamaterjalid, välja arvatud: | 2 |

—rohu, kuivatatud lutserni ja kuivatatud ristiku jahu, ning kuivatatud suhkrupeedimass ja kuivatatud melasseeritud suhkrupeedimass | 4 |

—palmituumakook | 4 |

—fosfaadid ja lupja sisaldavad merevetikad | 10 |

—kaltsiumkarbonaat | 15 |

—magneesiumoksiid | 20 |

—kalade või muude mereloomade töötlemisel saadud söödad | 15 |

—merevetikajahu ja merevetikatest saadud söödamaterjalid | 40 |

Täissöödad, välja arvatud: | 2 |

—täissöödad kaladele ja täissöödad karusloomadele | 6 |

Täiendsöödad, välja arvatud: | 4 |

—mineraalsöödad | 12 |

2.Plii | Söödamaterjalid, välja arvatud: | 10 |

—haljassööt | 40 |

—fosfaadid ja lupja sisaldavad merevetikad | 15 |

—kaltsiumkarbonaat | 20 |

—pärmseened | 5 |

Täissöödad | 5 |

Täiendsöödad, välja arvatud: | 10 |

—mineraalsöödad | 15 |

3.Fluor | Söödamaterjalid, välja arvatud: | 150 |

—loomse päritoluga söödad, välja arvatud koorikloomad, nt krill | 500 |

—fosfaadid ja koorikloomad, nt krill | 2000 |

—kaltsiumkarbonaat | 350 |

—magneesiumoksiid | 600 |

—lupja sisaldavad merevetikad | 1000 |

Täissöödad, välja arvatud: | 150 |

—täissöödad veistele, lammastele ja kitsedele | |

—laktatsioonis | 30 |

—muud | 50 |

—täissöödad sigadele | 100 |

—täissöödad kodulindudele | 350 |

—täissöödad tibudele | 250 |

Mineraalisegud veistele, lammastele ja kitsedele | 2000 |

Muud täiendsöödad | 125 |

2. Punkt 7 asendatakse järgmisega:

"Ebasoovitavad ained | Loomasöödaks ettenähtud tooted | Maksimumsisaldus mg/kg (ppm) 12 % niiskusesisaldusega sööda puhul |

(1) | (2) | (3) |

7.Aflatoksiin B1 | Kõik söödamaterjalid | 0,02 |

Täissöödad veistele, lammastele ja kitsedele, välja arvatud: | 0,02 |

—täissöödad lüpsiloomadele | 0,005 |

—täissöödad vasikatele ja talledele | 0,01 |

Täissöödad sigadele ja kodulindudele (välja arvatud noorloomad) | 0,02 |

Muud täissöödad | 0,01 |

Täiendsöödad veistele, lammastele ja kitsedele (välja arvatud täiendsöödad lüpsiloomadele, vasikatele ja talledele): | 0,02 |

Täiendsöödad sigadele ja kodulindudele (välja arvatud noorloomad) | 0,02 |

Muud täiendsöödad | 0,005" |

3. Punkt 9 asendatakse järgmisega:

"Ebasoovitavad ained | Loomasöödaks ettenähtud tooted | Maksimumsisaldus mg/kg (ppm) 12 % niiskusesisaldusega sööda puhul |

(1) | (2) | (3) |

9.Vaba gossüpol | Söödamaterjalid, välja arvatud: | 20 |

—puuvillaseemned | 5000 |

—puuvillaseemnekoogid ja puuvillaseemnejahu | 1200 |

Täissöödad, välja arvatud: | 20 |

—täissöödad veistele, lammastele ja kitsedele | 500 |

—täissöödad kodulindudele (välja arvatud munakanad) ja vasikatele | 100 |

—täissöödad küülikutele ja sigadele (välja arvatud põrsad) | 60" |

4. Punkt 22 asendatakse järgmisega:

"Ebasoovitavad ained | Loomasöödaks ettenähtud tooted | Maksimumsisaldus mg/kg (ppm) 12 % niiskusesisaldusega sööda puhul |

(1) | (2) | (3) |

22.Endosulfaan (alfa- ja beeta-endosulfaansulfaatide summa, väljendatud endosulfaanina) | Kõik söödad, välja arvatud: | 0,1 |

—mais ja selle töötlemissaadused | 0,2 |

—õliseemned ja nende töötlemissaadused | 0,5 |

—täissöödad kaladele | 0,005" |

--------------------------------------------------